Suomen jalkapallomaajoukkue voitti Liechtensteinin 3-0 ja varmisti paikkansa ensi kesän EM-kilpailuissa.

Suora lähetys Helsingin Kauppatorilta - IL-TV keskellä kansanjuhlaa.

Ottelun ensihetket määrittivät suuntaan ottelulle, jossa mitään ei jäänyt epäselväksi. Huuhkajat oli selvästi parempi kuin vastustajansa.

Viidennellä minuutilla Pyry Soiri sai pallon verkkoon, mutta syötön antanut Jasse Tuominen oli ollut paitsiossa.

Pallonhallinta pysyi Huuhkajilla ja pelin painopiste pysyi Liechtensteinin kenttäpuoliskolla. Vääjäämätön tapahtui 21. minuutilla, kun Teemu Pukki tavoitti linjan taakse oikea-aikaisesti karanneen Tuomisen, joka viimeisteli taidokkaalla nostolla lukemat 1-0:aan.

Töölön stadionin yleisön juhliessa johtomaalia vierasjoukkue hetkeksi peliään hieman käyntiin, mutta mitään todellista vaaraa ei syntynyt. Uefan tilastoinnin mukaan maalintekoyritykset olivat puolen tunnin kohdalla Suomen hyväksi 5-0.

37. minuutilla Tuominen pääsi uudelleen maalipaikkaan, mutta kurkotus pomppivaan palloon epäonnistui Liechentensteinin puolustuksen antaman paineen alla.

Hetken kuluttua Pukki yritti lisätä Huuhkajien johtoa vihaisella kaukokudilla ja sitten maalin läheltä suuntautuneelta ohjauksella, johon alustuksen tekivät Robin Lod ja Soiri.

Lisäosumia ei syntynyt, mutta puoliaikavihellyksen jälkeen koppiin käveli kotijoukkue, joka oli pelannut suunnitelman mukaan. Huuhkajat oli ensimmäinen puoliajan ajan vaarallinen ja sai aikaiseksi helpottavan johtomaalin.

Jasse Tuominen tuuletti tyylillä maajoukkueuransa ensimmäistä maaliaan. Jukka Ritola

Pukki tykitti kaksi

Toinen puoliaika alkoi samoissa merkeissä kuin mihin ensimmäinen päättyi.

Ei mennyt aikaakaan, kun Jasse Tuominen ylsi keskitykseen ja puski pallon tolppaan.

55. minuutilla Soiri irtosi laidalla ja tarjoili maukkaan viistosyötön boksiin Lodille. Paikka oli mitä parhain viimeistellä maata pitkin tulleesta pallosta, mutta napakasti vasurilla lähtenyt kuti sujahti niukasti tolpan ohi.

Huuhkajat painoi kaasun pohjaan ja sai palkinnon muutaman minuutin kuluttua, kun Soiria rikottiin rangaistusalueella. Pallon taakse asteli maajoukkueen ykköstähti Teemu Pukki, jonka pää pysyi kylmänä tunteikkaassa paikassa.

Kotkalainen lähetti painavan ja tarkan laukauksen maalin vasemmalla puolelle ja vei Suomen 2-0-johtoon.

Pukki-party räjähti ekstaasimaiseen tunnelmaan noin kymmenen minuutin kuluttua edellisestä. Robin Lod lähetti ällistyttävän pystysyötön keskikentältä, ja Pukki ehti kuulaan ensimmäisenä. Ensimmäinen yritys ei onnistunut, mutta toisella kosketuksella pallo löysi tiensä verkkoon.

Viimeiset kymmenen minuuttia Töölön stadionille päässeet katsojat saivat nauttia ennenkokemattomasta tunnelmasta, kun juhlat kisapaikasta alkoivat täysin rinnoin. Päävalmentaja Markku Kanerva käytti pelisilmää ja otti Pukin raikuvien aplodien saattelemana vaihtoon.

Suomen jalkapallomaajoukkue pelasi ensimmäisen virallisen maaottelunsa vuonna 1911. Karsintataipaleita on vuosikymmenien aikana takana lukuisia, mutta vasta nyt suuri haave on toteutunut.

Suomi pelaa ensi kesänä ensimmäistä kertaa jalkapallon EM-kisoissa!